ከህገ-መንግስታዊው የሽንሸና ማበረታቻ አንቀፅ በተጨማሪ የጎሳ ፌደራሊዝሙ የፈጠረው አለመተማመን የክልል ጥያቄዎች እንዲጧጧፉ ሳያደርግ አልቀረም፡፡ እንደሚታወቀው የደቡብ ክልል ለሃያ ሁለት አመት ያህል ዋና ከተማውን ያደረገው በሃዋሳ ከተማ ላይ ነው፡፡ ይህ ሲሆን ከተማዋ በሁሉም የክልሉ ብሄረሰቦች አስተዋፅኦ አድጋ አሁን የደረሰችበት ደረጃ ደርሳለች፡፡ አሁን የሲዳማ ዞን የክልል ጥያቄ ሲያነሳ ሃዋሳ ከተማን የአዲሱ የሲዳማ ክልል ዋና ከተማ የማድረግ ጥያቄ አብሮ እየተነሳ ነው፡፡ ሃዋሳ ከተማ የሲዳማ ክልል ዋና ከተማ ስትሆን የቀረው የደቡብ ክልል አንድ ላይ ሆኖ ሌላ አዲስ ዋና ከተማ ከክልሉ በአንድ ቦታ ላይ እንዲመሰርት ነው እሳቤው፡፡ ዋናው ጥያቄ የሚመጣው እዚህ ላይ ነው፡፡
